આજે અક્ષય તૃતીયા-અખાત્રીજનો પાવન દિવસ છે. હિંદુ ધર્મમાં આ તિથિનું અનેરું મહત્વ રહેલું છે. અખાત્રીજ તરીકે જાણીતી આ તિથિ એટલે આમ તો વણજોયું મુહૂર્ત. અક્ષય અર્થાત જેનો ક્ષય નથી થતો તે. હિંદુ પંચાગ અનુસાર વર્ષના બીજા મહિનાની વૈશાખ શુક્લ પક્ષની તૃતીયા તિથિને અક્ષય તૃતીયા કહેવાય છે. આજના દિવસે કરવામાં આવેલા દાન-ધર્મનો કોઈ દિવસ ક્ષય ન થાય તેવું ફળ અને પુણ્ય મળે છે. તેથી આ સમયને સનાતન ધર્મમાં દાન ધર્મનો અચૂક કાળ માનવામાં આવે છે. અક્ષય તૃતીયાને અખાત્રીજ અને ચિરંજીવી તિથિ પણ કહેવામાં આવે છે. કારણ કે આજના દિવસે 8 ચિરંજીવીઓ પૈકીના એક એવા ભગવાન પરશુરામનો જન્મ થયો હતો. એટલે એમ કહી શકાય છે અક્ષય તૃતીયાનો દિવસ એટલે વણજોયું મૂહૂર્ત.